Olimpjadi – Il-voluntiera barranin se jiġu mnaqqsin bl-eluf L-organizzaturi tal-Olimpjadi ta' Tokjo qalu li l-Ġappun mhux se jħallu voluntiera minn barra l-pajjiż ħlief għal xi wħud li huma meq­jusa essenzjali, wara li ddeċieda li jwaqqaf spettaturi internazzjonali fost tħassib pubbliku dwar il-coronavirus il-ġdid. Il-familji tal-atleti huma wkoll probabbli li jiġu pprojbiti għalkemm l-organizzaturi għadhom ma ħadux deċiżjoni, qal il-kap eżekuttiv ta' Tokjo 2020, Toshiro Muto, f'konfe­renza tal-aħbarijiet li saret nhar it-Tnejn. Muto qal li d-deċiżjoni dwar il-voluntiera hija ta' dispjaċir iżda li l-organizzaturi riedu jiddeċiedu issa sabiex ma jkunx hemm konfużjoni għal dawk in-nies barranin li kienu qed jistennew deċiżjoni. Nhar is-Sibt l-organizzaturi qalu li ddeċidew li ma jħallux spettaturi barranin waqt il-Logħob u se jħallsu lura xi 600,000 biljett Olimpiku u 30,000 biljett Paralimpiku mixtrija minn residenti barranin. "Allura meta nikkunsidraw dik id-deċiżjoni, iddeċidejna wkoll li ma nkunux nistgħu nħallu voluntiera minn barra l-Ġappun dan is-sajf jieħdu sehem fil-Logħob," qal Muto. Muto żied li l-organizzaturi kienu għadhom iridu jaslu għal konklużjoni dwar il-familji tal-atleti, iżda li x'aktarx ikunu kkunsidrati bl-istess mod bħal spettaturi barranin. Aktar minn 110,000 voluntiera kienu waq­qfu ħajjithom jistennew kelma mill-organizzaturi tal-Olimpjadi dwar ir-rwoli tagħhom dan is-sajf. Il-voluntiera jieħdu ħsieb ta' kollox, mit-traduzzjoni u l-gwida tan-nies għat-tmexxija tal-viżitaturi u l-immaniġġjar tal-post. Parti sinjura tat-tradizzjoni Olimpika, huma jvarjaw minn studenti universitarji sa rtirati u jiġu minn madwar id-dinja kollha. Muto qal li se jsiru eċċezzjonijiet għal volun­tiera b'għarfien espert u speċjalizzat dwar sports speċifiċi u li dawn in-nies se jirċievu notifiki individwali. Ma kienx ċar mill-ewwel kemm se jingħataw eċċezzjonijiet peró madwar 500 voluntiera barranin jistgħu jitħallew jidħlu taħt regoli speċjali.